QTC รับเงินมัดจำหุ้น PP จำนวน 80 ลบ. รอผู้ถือหุ้นไฟเขียวเท่านั้น!
QTC รับเงินมัดจำหุ้น PP จำนวน 80 ลบ. รอผู้ถือหุ้นไฟเขียวเท่านั้น! 
14 ก.ย. 2560

บริษัท คิวทีซี เอนเนอร์ยี่ จำกัด (มหาชน) หรือ QTC เปิดเผยว่า ตามที่ที่ประชุมคณะกรรมการบริษัทครั้งที่ 10/2560 เมื่อวันที่ 7 กันยายน 2560 ได้มีมติอนุมัติให้นำเสนอต่อที่ประชุมวิสามัญผู้ถือหุ้นครั้งที่ 3/2560 เพื่อพิจารณาอนุมัติการจัดสรรหุ้นสามัญเพิ่มทุนจำนวน 70,000,000 หุ้น มูลค่าหุ้นที่ตราไว้หุ้นละ 1 บาท เพื่อเสนอขายแก่บุคคลในวงจำกัด (Private Placement) คือ Mr. Phoukhaokham Pravoraxay และ/หรือ นายพีรณัฏฐ์ ตันติพจน์ ในราคาหุ้นละ 13.00 บาท มูลค่ารวม 910,000,000 บาท
โดยได้กำหนดให้บุคคลในวงจำกัดดังกล่าวส่งมอบเงินมัดจำนวน 80,000,000 บาท ให้แก่บริษัทภายในวันที่ 14 กันยาย 2560 หากบริษัทไม่ได้รับเงินมัดจำดังกล่าวภายในระยะเวลาที่คณะกรรมการกำหนด ให้บริษัทจัดประชุมคณะกรรมการบริษัทเพื่อยกเลิกการพิจารณาอนุมัติการเพิ่มทุนจดทะเบียนเพื่อเสนอขายสามัญเพิ่มทุนของบริษัทต่อบุคคลในวงจำกัดและการดำเนินการอื่นๆ ที่เกี่ยวข้อง รวมถึงยกเลิกการจัดประชุมวิสามัญผู้ถือหุ้นครั้งที่ 3/2560 เพื่อพิจารณาอนุมัติการเพิ่มทุนจดทะเบียนเพื่อเสนอขายสามัญเพิ่มทุนของบริษัทต่อบุคคลในวงจำกัดและการดำเนินการอื่นๆนั้น
ทั้งนี้บริษัทประสงค์ขอแจ้งให้ทราบว่า ในวันนี้บริษัทได้รับเงินมัดจำจำนวน 80,000,000 บาทเป็นที่เรียบร้อยแล้ว